משחזת ציר

ממוזער|שימוש במשחזת זווית לשיפוצים בחדר רחצה 
ממוזער|מודעת פרסומת למשחזת ציר מתוצרת דרמל 1947
ממוזער|משחזת ציר מודרנית מתוצרת דרמל, עם כיסוי מגן על הלהב המסתובב
ממוזער|משחזת ציר אלחוטית
משחזת ציר (באנגלית: Rotary tool), מוכרת בישראל גם בשם דרמל שהוא אחד מיצרני הכלי המפורסמים ביותר וגם בשם "מולטיטול"). משחזת ציר היא כלי עבודה חשמלי רב תכליתי המבוסס על ציר הנע במהירות סיבוב גבוהה ומומנט נמוך יחסית. בשונה ממשחזת זווית המסתמכת על כוח ומומנט לעיבוד חומר הגלם, משחזת הציר מתבססת על מהירות גבוהה המגיעה לעשרות אלפי סיבובים לדקה כדי לבצע פעולות עיבוד עדינות ומדויקות. הכלי עושה שימוש במגוון רחב של קצוות מתחלפים, המאפשרים לבצע פעולות כגון חיתוך, ליטוש, השחזה, הברקה, חריטה וכרסום במגוון חומרים, בהם עץ, מתכת, זכוכית ופלסטיק.
גמישותו של הכלי נובעת מהאפשרות להרכיב עליו אביזרים שונים באמצעות תפסנית (באנגלית: Collet) וכן מהיכולת לחברו לציר גמיש המאפשר עבודה בתנאי גישה מוגבלים או לביצוע עבודות אמנות עדינות הדורשות שליטה מרבית. בשל ממדיה הקטנים ודיוקה, משחזת הציר מהווה כלי חיוני בתחומי התחזוקה הביתית, בניית דגמים, צורפות, רפואת שיניים ואומנויות מלאכת היד.

היסטריה
בשנת 1864 המציא רופא השיניים הבריטי ג'ורג' הרינגטון מקדח ידני המופעל באמצעות קפיץ (בדומה לשעון), וב-1871 רשם ג'יימס ב. מוריסון פטנט על מקדח שיניים המופעל באמצעות דוושת רגל. מכשירים אלו היו המבשרים הטכנולוגיים של משחזת הציר, שכן הם הוכיחו כי ניתן לעבד חומרים קשים (כמו אמייל השן) בדיוק רב באמצעות שימוש במהירות סיבוב גבוהה.

פריצת הדרך שהפכה את משחזת הציר לכלי עבודה גנרי ונגיש מיוחסת לממציא האמריקאי ממוצא גרמני, אלברט ג'. דרמל (Albert J. Dremel). בשנת 1932 הקים דרמל את חברת "דרמל" (באנגלית: Dremel Company) בראסין, ויסקונסין. בשנת 1935 הציגה החברה את מכשיר ה"מוטוטול"(באנגלית: MotoTool), שנחשבת למשחזת הציר החשמלית הידנית הראשונה שיועדה לקהל הרחב. החידוש המרכזי של המוטוטול היה מזעור המנוע החשמלי כך שיוכל להיכנס למארז קומפקטי האחוז בכף היד, תוך שמירה על מהירות סיבוב גבוהה מספיק לביצוע עבודות השחזה וליטוש. המכשיר שווק כ"סדנה שלמה בכף ידך" וזכה להצלחה מיידית בקרב בוני דגמים וחובבי מלאכת יד.

במהלך מלחמת העולם השנייה, חלה קפיצת מדרגה בשימוש במשחזות ציר במסגרת המאמץ המלחמתי. המכשירים הפכו לכלים חיוניים בפס ייצור של מטוסים ומערכות נשק מורכבות. השימוש בהם נדרש עבור פעולות של "ניקוי" שאריות יציקה, התאמת חלקים מכניים עדינים וליטוש רכיבים אווירודינמיים. היכולת להביא את הכלי אל החלק המעובד, במקום לשנע חלקים כבדים אל מכונות נייחות, חסכה זמן יקר והגדירה מחדש את יעילות העבודה בסדנה התעשייתית.

בשנות ה-50 וה-60, עם עליית תרבות העשה זאת בעצמך בארצות הברית ובאירופה, הפכה משחזת הציר לכלי סטנדרטי בכל סדנה ביתית. בתקופה זו החלו יצרניות לפתח אביזרים נלווים שהרחיבו את יכולות הכלי. אחד מהם הוא הציר הגמיש שהפריד בין גוף המנוע לבין ראש העבודה, ובכך איפשר למשתמש להחזיק בידו "עט" קלה במיוחד לעבודות אמנות עדינות כמו גילוף בעץ או חריטה על זכוכית. כמו כן נכנסו לשימוש תושבות נייחות שהפכו את משחזת הציר למקדחת עמוד זעירה או לכרסמת שולחנית.

בסוף המאה ה-20 ובתחילת המאה ה-21, התפתחות הכלי התמקדה בשני נתיבים עיקריים: מעבר לסוללות ליתיום: פיתוח סוללות קלות וחזקות איפשר יצירת כלים אלחוטיים שמעניקים למשתמש חופש תנועה מלא. בקרה אלקטרונית השומרת על מהירות סיבוב קבועה גם כאשר מופעל לחץ על הכלי, ובכך מונעים את עצירת המנוע ומשפרים את איכות הגימור. משחזת הציר אינה מזוהה עוד עם יצרן בודד, וחברות לייצור כלי עבודה רבות מייצרות דגמים מתקדמים המשרתים מגוון תחומים החל מטכנאי שיניים ואמנים ועד למכונאים וחשמלאים.
עקרון פעולה
מערכת ההנעה
רוב משחזות הציר המודרניות עושות שימוש מנוע חשמלי זרם ישר. קיימים שני סוגי מנועים עיקריים:
 מנוע מברשות - המשמשות ליצירת המגע וסגירת המעגלים לאלקטרו-מגנטים המפעילים את המנוע. הטכנולוגיה המסורתית שבה מברשות פחם מעבירות זרם לרוטור המסתובב. מנועים אלו נפוצים בשל פשטותם ועלותם הנמוכה, אך הם סובלים מבלאי של הפחמים ומהתחממות במהירויות גבוהות.
 מנוע ללא מברשות - טכנולוגיה מתקדמת יותר הקיימת בדגמים מקצועיים ונטענים. במנוע זה, הבקרה מתבצעת באופן אלקטרוני, כך מופחת החיכוך נשמרת מהירות עבודה קבועה גם תחת עומס

מנגנון התפיסה
העברת התנועה מהמנוע אל אביזר הקצה מתבצעת דרך ציר שבקצהו תפסנית (באנגלית: Collet) שהיא שרוול מתכת דק בעל חריצים, אשר נסגר בלחץ שווה מכל צדדיו על המוט המרכזי של האבזר המסתובב. התפסנית מבטיחה סיבוב יציב ללא רעידות שהיו עלולות לגרום נזק לכלי העבודה, האבזר או חומר הגלם במהירויות של 30,000 סל"ד. קיימת אפשרות לשימוש ב"פוּטֶר" הדומה לזה של מקדחה, המאפשר החלפת אביזרים בקטרים שונים ללא החלפת התפסנית, אך הוא נחשב לפחות מדויק בעבודות עדינות במיוחד.

עיבוד החומר
היעילות של משחזת הציר נובעת מהאנרגיה הקינטית של אביזר הקצה. בשל המהירות הגבוהה הדבר מאפשר עיבוד של חומרים קשים מאוד כמו פלדה או זכוכית מבלי להפעיל לחץ פיזי רב על הכלי, מה שמקטין את הסיכון לשבירת האביזר או לפגיעה במשטח המעובד. עם זאת, המהירות הגבוהה מייצרת כוח צנטריפוגלי משמעותי על האביזרים. לכן, לכל אביזר יש "דירוג מהירות מקסימלי" חריגה ממהירות זו עלולה לגרום לעיוות הציר או להתפרקות האביזר כתוצאה מהכוחות הפועלים עליו.

אביזרים
רבגוניותה של משחזת הציר נובעת מהמגוון העצום של אביזרי הקצה הניתנים להרכבה על ציר המכשיר. לכל קבוצת אביזרים מאפיינים הנדסיים וחומריים הייחודיים לסוג העבודה הנדרש:

חיתוך וניסור
 דיסקיות חיתוך (באנגלית: Cutting Wheels) הן דיסקיות דקות העשויות לרוב מחומרים קרמיים, פיברגלס או יהלום. הן משמשות לחיתוך ברגים, קיצור צינורות מתכת, חיתוך פלסטיק ואף חריצה בקרמיקה. בשל המהירות הגבוהה, הדיסקיות נוטות להישחק ויש להחליפן בתדירות גבוהה.
 להבי ניסור זעירים הם להבי פלדה בעלי שיניים המיועדים בעיקר לעץ רך ופלסטיק.
גילוף כרסום וחריטה
 להבים מפלדה למהירות גבוהה (HSS) הם אביזרים בעלי שיניים חדות המשמשים לכרסום וגילוף בעץ ובמתכות רכות.
 ראשי קרביד הם אביזרים העשויים ממתכת קשה במיוחד ומשמשים להסרת חומר ממתכות קשות, פיברגלס ופלסטיק מחוזק.
 חריטה ביהלום אלו הם מצופים בשבבי יהלום תעשייתי, המיועדים לעבודות עדינות על חומרים קשים ופריכים כגון זכוכית, אבן, שיש ופורצלן.
השחזה וליטוש
 אבני השחזה קרמיות עשויות לרוב מאלומינה לעיבוד מתכות או מסיליקון קרביד לעיבוד חומרים קשים כמו אבן וזכוכית. הן משמשות להשחזת להבים, הסרת שאריות ריתוך ויישור קצוות חדים.
גלילי ליטוש הם שרוולים של נייר זכוכית המורכבים על תוף גומי ומשמשים להחלקה של עץ, הסרת חלודה ממתכת ועיצוב ראשוני של פלסטיק.

ניקוי והברקה
 מברשות מתכת: עשויות מפלדת אל-חלד או פליז, ומשמשות להסרת קורוזיה, צבע או לניקוי יציקות.
 גלגלי לבד הם אביזרים רכים המשמשים להברקה של מתכות, תכשיטים ופלסטיק. העבודה איתם מתבצעת בדרך כלל בשילוב עם משחת הברקה ייעודית.

בטיחות
השימוש במשחזת ציר כרוך בסיכונים ייחודיים הנובעים ממהירות הסיבוב הגבוהה של הכלי, מהיווצרות שבבים זעירים במהירות גבוהה ומהחום הנוצר כתוצאה מחיכוך. הקפדה על כללי הבטיחות חיונית למניעת פציעות ולשמירה על תקינות המכשיר.
 השימוש במשחזת ציר מחייב את המשתמש בהגנה על העיניים על יד משקפי מגן או אפילו במגן פנים. בשל המהירות הגבוהה של המחשזת, שבבי מתכת, רסיסי עץ או חלקיקי דיסקית שנשברה עלולים לעוף לעבר המשתמש בעוצמה רבה. חו.
 השימוש במשחזת ציר מחייב את המשתמש בהגנה על מערכת הנשימה. פעולות ליטוש וחיתוך יוצרות אבק דק מאוד. בעבודה על חומרים כגון פיברגלס, קרמיקה, זכוכית או עץ, חובה להשתמש במסיכה כדי למנוע שאיפת חלקיקים מזיקים לריאות.

ראו גם
 אוסילייטינג מולטיטול

לקריאה נוספת
 A.J. Monroe How To Use A Dremel Tool for Beginners: Fully Illustrated Step-by-Step Guide with Pictures and Diagrams 2025 
 Zachary Taylor The Mini Power Tool Handbook Sterling 2002 

קישורים חיצוניים 

הערות שוליים

קטגוריה:מסורים
קטגוריה:כלי עבודה חשמליים
קטגוריה:כלי עבודה